ಮಹಾರಾಷ್ಟ್ರದಲ್ಲಿ ಕನ್ನಡದಲ್ಲಿ ಕಲಿಸಿದ ಮರಾಠಿ ಶಿಕ್ಷಕನಿಗೆ 7 ಕೋಟಿ ರೂಪಾಯಿಯ ವಿಶ್ವ ಪ್ರಶಸ್ತಿ ಒಂದೆಡೆ ಭಾಷಾ ವೈಷಮ್ಯ, ಪ್ರಾದೇಶಿಕ ತಿಕ್ಕಾಟ ನಡೆಯುತ್ತಿರುವ ಬೆನ್ನಲ್ಲೇ ಮಹಾರಾಷ್ಟ್ರದ ಶಿಕ್ಷಕರೊಬ್ಬರು ಕನ್ನಡ ಭಾಷೆಯಲ್ಲಿ ಶಿಕ್ಷಣ ನೀಡಿ ಇಡೀ ವಿಶ್ವವೇ ತಿರುಗಿ ನೋಡುವಂತೆ ಮಾಡಿದ್ದಾರೆ. ಅಷ್ಟೇ ಅಲ್ಲ ಗ್ಲೋಬಲ್ ಟೀಚರ್ ಪ್ರೈಜ್ ಗೆದ್ದುಕೊಂಡಿದ್ದು, ಬರೋಬ್ಬರಿ 7.4 ಕೋಟಿ ರೂಪಾಯಿಗಳ 10 ಮಿಲಿಯನ್ ಡಾಲರ್ ಪ್ರಶಸ್ತಿ ಹಣವನ್ನು ಗೆದ್ದುಕೊಂಡಿದ್ದಾರೆ. ಕೇವಲ ಪ್ರಾಥಮಿಕ ಶಾಲೆ ಶಿಕ್ಷಕರು ಏನು ಮಾಡಲು ಸಾಧ್ಯ? ಅಂತ ಮೂಗು ಮುರಿಯೋರಿಗೆ ದೊಡ್ಡ ಪಾಠ ಕಲಿಸುವಂತೆ ಈ ಶಿಕ್ಷಕ ಮಾಡಿದ್ದು, ಮಹಾರಾಷ್ಟ್ರದ ಸೊಲ್ಲಾಪುರದಲ್ಲಿ ಕ್ರಾಂತಿಯನ್ನೇ ಮಾಡಿದ್ದಾರೆ. ಆ ಶಿಕ್ಷಕ ಬೇರಾರು ಅಲ್ಲ ಅವರೇ 32 ವಯಸ್ಸಿನ ರಂಜಿತ್ ಸಿಂಹ ದಿಸಾಳೆ. ಹೌದು, ಮಹಾರಾಷ್ಟ್ರದ ಸೊಲ್ಲಾಪುರ ಜಿಲ್ಲೆಯ ಪ್ರಾಥಮಿಕ ಶಾಲೆಯ ಶಿಕ್ಷಕ ರಂಜಿತ್ಸಿಂಹ ದಿಸಾಳೆ ಪ್ರತಿಷ್ಠಿತ ಗ್ಲೋಬಲ್ ಟೀಚರ್ ಪ್ರೈಜ್ಗೆ ಪಾತ್ರರಾಗಿದ್ದಾರೆ. ಅಲ್ಲಿನ ಕನ್ನಡ ಮಾಧ್ಯಮ ವಿದ್ಯಾರ್ಥಿಗಳಿಗಾಗಿ ಪಠ್ಯ ಪುಸ್ತಕವನ್ನು ಮರುವಿನ್ಯಾಸ ಮಾಡಿದ ಹಿರಿಮೆ ಅವರದ್ದು. ಹೌದು.. ಮರಾಠಿ ಮಾಧ್ಯಮದಲ್ಲಿದ್ದ ಪಠ್ಯ ಪುಸ್ತಕಗಳನ್ನು ತಾವೇ ಕನ್ನಡ ಕಲಿತು ಅವುಗಳನ್ನು ಕನ್ನಡಕ್ಕೆ ತುರ್ಜುಮೆ ಮಾಡಿದ್ರು. ಬಳಿಕ ತಂದೆಯ ಸಹಾಯದಿಂದ ಲ್ಯಾಪ್ಟಾಪ್ ಖರೀದಿಸಿದ ಅವರು ಗ್ರಾಮೀಣ ಭಾಗದ ಶಾಲೆಗಳಿಗೆ ಕಂಪ್ಯೂಟರ್ ತರಲು ಕಾರಣವಾದರು. ಅಷ್ಟೇ ಅಲ್ಲ ಇಡೀ ಪಠ್ಯ ಪುಸ್ತಕಗಳನ್ನು QR ಕೋಡ್ಗೆ ಪರಿವರ್ತಿಸಿದರು. ಬಳಿಕ ತಮ್ಮ ವಿದ್ಯಾರ್ಥಿಗಳು ಕೇವಲ ಇದನ್ನು ಸ್ಕ್ಯಾನ್ ಮಾಡಿದರೆ ಸಾಕು.. ಆ ಇಡೀ ಪುಸ್ತಕ ಅವರ ಮೊಬೈಲ್ಗೆ ಬರುವಂತೆ ಕ್ರಾಂತಿಕಾರಕ ಬದಲಾವಣೆಯನ್ನು ದಿಸಾಳೆ ತಂದರು. ಇದರಿಂದಾಗಿ ಶಿಕ್ಷಣ ವಂಚಿತರಿಗೆ ಶಿಕ್ಷಣ ಸಿಗುವುದರೊಂದಿಗೆ.. ಇಡೀ ವಿಶ್ವದ ಗಮನ ಸೆಳೆಯುವಂತಾಯಿತು. ಸದ್ಯ ಇಂಥ ಪ್ರಶಸ್ತಿ ಪಡೆದಿರುವ ದಿಸಾಳೆ, ಈ ಪ್ರಶಸ್ತಿಯಿಂದಾದ ಒಂದು ಬಹುದೊಡ್ಡ ಪ್ರಯೋಜನ ಎಂದರೆ, ಸರ್ಕಾರಿ ಶಾಲಾ ವ್ಯವಸ್ಥೆಯ ಬಗ್ಗೆ ನಮ್ಮ ವಿಶ್ವಾಸ ಹೆಚ್ಚಾಗುತ್ತದೆ. ಶಿಕ್ಷಕರು ಎಂದರೆ ಅವರು ಬದಲಾವಣೆಯ ಹರಿಕಾರರಾಗಿದ್ದವರು ಮುಂದೆಯೂ ಇರ್ತಾರೆ ಅಂತಾರೆ ದಿಸಾಳೆ. ಪ್ರಶಸ್ತಿಯಲ್ಲಿ ಅರ್ಧ ಮೊತ್ತವನ್ನು ಸಹ ಶಿಕ್ಷಕರಿಗೆ ಘೋಷಿಸಿದ ದಿಸಾಳೆ ದಿಸಾಳೆ ಅವರ ಹೆಗ್ಗಳಿಕೆ ಇಷ್ಟಕ್ಕೇ ನಿಲ್ಲುವುದಿಲ್ಲ. ಯಾಕಂದ್ರೆ ತಮಗೆ ಬಂದ ಪ್ರಶಸ್ತಿ ಮೊತ್ತದಲ್ಲಿ ಅರ್ಧದಷ್ಟು ತಮ್ಮ ಸಹ ಶಿಕ್ಷಕರಿಗೆ ನೀಡುವುದಾಗಿ ಆನ್ಲೈನ್ ವೇದಿಕೆಯಲ್ಲೇ ಅವರು ಘೋಷಿಸಿದ್ದಾರೆ. ಅಷ್ಟೇ ಅಲ್ಲ ಟೀಚರ್ಸ್ ಇನೋವೇಷನ್ ಪ್ರಾಜೆಕ್ಟ್ಗೂ ಕೂಡ ಫಂಡ್ ನೀಡಲು ನಿರ್ಧರಿಸಿದ್ದಾರೆ. ಇನ್ನು ವಿಶೇಷ ಅಂದ್ರೆ ಈ ಪ್ರಶಸ್ತಿಗಾಗಿ 140 ದೇಶಗಳ 12 ಸಾವಿರ ಶಿಕ್ಷಕರು ಅರ್ಜಿ ಸಲ್ಲಿಸಿದ್ದರು. ಆದ್ರೆ, ದಿಸಾಳೆ ಅವರು ಮೊದಲು ಪಾಠ ಮಾಡಿದ್ದು ದನಗಳ ಹಟ್ಟಿಯ ಸಮೀಪ ಇದ್ದ ಶಿಥಿಲಗೊಂಡಿದ್ದ ಶಾಲೆಯೊಂದರಲ್ಲಿ. ಅಲ್ಲಿನ ವಿದ್ಯಾರ್ಥಿಗಳಲ್ಲಿ ಹೆಚ್ಚಿನವರು ಬುಡಕಟ್ಟು ಸಮುದಾಯಗಳಿಗೆ ಸೇರಿದವರು. ಅವರ್ಯಾರಿಗೂ ಕನ್ನಡ ಬಿಟ್ಟರೆ ಬೇರೆ ಭಾಷೆ ಬರ್ತಿರಲಿಲ್ಲ. ಆದ್ರೆ ಎಲ್ಲ ಪಠ್ಯಗಳು ಮರಾಠಿ ಭಾಷೆಯಲ್ಲೇ ಇದ್ದವು. ಹೀಗಾಗಿ ಅಲ್ಲಿನ ಮಕ್ಕಳು ಶಿಕ್ಷಣ ವಂಚಿತರಾಗುತ್ತಾ ಇದ್ದರು.. ಅಲ್ಲದೇ ಬಾಲಕಿಯರಲ್ಲಿ ಬಾಲ್ಯ ವಿವಾಹ ಮತ್ತು ಬಾಲಕರಿಗೆ ಬಾಲಕಾರ್ಮಿಕ ಪದ್ಧತಿಗಳು ತಾಂಡವವಾಡುತ್ತಿದ್ದವು. ಇದನ್ನು ಅರಿತ ರಂಜಿತ್, ತಾವೇ ಕನ್ನಡ ಕಲಿತರು. 4ನೇ ತರಗತಿವರೆಗಿನ ಪಠ್ಯ ಪುಸ್ತಕಗಳನ್ನು ತುರ್ಜುಮೆ ಮಾಡಿದ್ರು. ಹಾಡುಗಳನ್ನು ಕೂಡ ಸಿದ್ಧಪಡಿಸಿದ್ರು. ಅವುಗಳಿಗೂ QR ಕೋಡ್ಗಳನ್ನು ಅಳವಡಿಸಿದರು. ಟೀಚಿಂಗ್ದೂ ವಿಡಿಯೋ ಮಾಡಿ ಅದನ್ನೂ QR ಕೋಡ್ಗೆ ಅಳವಡಿಸಿದರು. ಇಂಥ ಸಾಧನೆ ಮಾಡಿದ ದಿಸಾಳೆ ತೀರ್ಪುಗಾರರ ಮನಸ್ಸು ಗೆದ್ದಿದ್ದು ಇತಿಹಾಸ ನಿರ್ಮಾಣವಾಗಲು ಕಾರಣವಾಗಿದೆ. ವಿಶೇಷ ವರದಿ: ರಾಘವೇಂದ್ರ ಗುಡಿ, ಡಿಜಿಟಲ್ ಮೀಡಿಯಾ